ये सारे उदाहरण यह दर्शाते हैं कि पौराणिक और मिथकीय इतिहास को (जिसमें कल्पना और काव्यतत्व का प्राधान्य है) किस प्रकार आधुनिक विज्ञान के उद्गम के रूप में प्रतिष्ठित करने की चेष्टा हो रही है। यह आधुनिक विज्ञान की असाधारण उपलब्धि ही कही जाएगी कि उसने कवियों की कल्पना को यथार्थ में बदल दिया और आम मनुष्य को उन देवताओं और मिथकीय पुरुषों के समकक्ष ला खड़ा किया जिनकी क्षमताओं को अलौकिक मानकर इनके कार्यकलापों को चमत्कार की संज्ञा दी जाती थी। धार्मिक साधना पद्धतियों का अनुसरण कर जो शक्तियां इक्का दुक्का साधकों को उपलब्ध होती थीं वैसी ही शक्तियां हर मनुष्य को चाहे वह धनी हो या निर्धन बिना भेदभाव के विज्ञान ने उपलब्ध करा दीं। रेडियो, टेलीविजन, मोबाइल, इंटरनेट, वायुयान, विद्युत, अंग प्रत्यारोपण आदि कितने ही विज्ञान के उपहार हैं जिन्होंने आम आदमी की जिंदगी को बेहतर बनाया है। यदि हम पौराणिक कथाओं की काल्पनिकता को विज्ञान का उद्गम मानें तो यह हास्यास्पद तो है ही, चिंतनीय भी है।